AS Ida-Tallinna Keskhaigla

Ravi 18, 10138 Tallinn

Rg-kood 10822068

Tel 666 1900

E-post info@itk.ee

# **Kõrivalendiku operatsioon ehk mikrolarüngoskoopia**

# 

Patsiendi infomaterjal

Käesoleva infolehe eesmärgiks on anda patsiendile infot kõrivalendiku operatsiooni ehk mikrolarüngoskoopia näidustuse, olemuse ning operatsioonijärgse perioodi kohta.

Mikrolarüngoskoopiaga parandatakse kõri hingamist ja/või hääle kvaliteeti, eemaldades kõri piirkonnas paiknevaid haiguslikke lisamasse (polüübid, tsüstid jm) või võttes nendest proovitükke uuringuks (biopsia) või tehakse häälepaelte siseseid ravisüste.

**Enne operatsiooni**

Palun teavitage enne operatsiooni raviarsti suus olevatest proteesidest ning lahtistest ja ravimata hammastest, et vältida tüsistusi, proteeside võimalikku purunemist ja hammaste irdumist või murdumist. Siiski ei ole ka kõige paremat hoolt rakendades seda võimalik ära hoida.

Loobuge enne operatsiooni suitsetamisest. Suitsetamise jätkamine ei anna Teile operatsiooni järel soovitud tulemust.

**Operatsioon**

Operatsioon tehakse üldnarkoosis. Jäik metallist endoskoopiline süsteem viiakse suu kaudu neelu ja kõrisse ning kõrivalendikku vaadeldakse suurendusega mikroskoopi kasutades.

**Turse**

Kõri piirkonda tekib operatsioonijärgne turse, millest võib anda märku õhupuuduse tekkimine. Selle tõttu jäetakse Teid ööpäevaks haiglasse jälgimisele ning lubatakse koju ohu möödumisel.

**Hääl pärast operatsiooni**

Teie hääle kvaliteet on pärast operatsiooni tõenäoliselt halvem, kui oli enne seda. Selle põhjuseks on haavaümbruse kudede turseline muutus, mis taandub iseenesest pärast haava paranemist 10-14 päeva jooksul.

Kohe pärast operatsiooni tuleb pidada häälerežiimi. Seetõttu tohite rääkida ainult nii palju kui vajalik ja nii lühidalt kui võimalik. Häälekasutuse piirang on 2 nädalat; lisaks tuleb Teil hakata pärast haiglaravi tegema hääleharjutusi. Hääleharjutused näitab haiglas ette õde, arst või logopeed. Sageli on vajalik hiljem kõneravi logopeedi juures polikliinikus.

**Valu, ravimid**

Mõne päeva jooksul pärast operatsiooni võite tunda neelamisvalu või valu kaela piirkonnas. Valuvaigistitena võite kasutada paratsetamooli või ibuprofeeni. Võite kasutada ka valu vaigistavaid imemistablette.

**Palavik**

Kui Teil tekib palavik üle 38,5 °C, siis tuleb alustada antibakteriaalse raviga. Enne haiglast väljakirjutamist väljastab raviarst Teile ravimi retsepti. Võtke ravimit täpselt määratud annustes.

**Operatsioonijärgsed piirangud**

Kahe nädala jooksul pärast operatsiooni:

* Keelatud on tugeva, valju häälega rääkimine, karjumine, sosistamine ja laulmine, nutmine ning naermine.
* Vähendage telefoniga rääkimist.
* Vältige köhatamist.
* Vältige ujumist, pingutamist ja higiseks ajavat kehalist tegevust, raskuste tõstmist, sest see võib põhjustada verejooksu ja aeglustada paranemist.
* Vältige saunas ja vannis käimist, sest kuumus laiendab veresooni ning võib põhjustada verejooksu (duši all võite käia).

**Toitumine**

Üldiselt sobib tavaline toit.

Jooge 6-8 klaasi vett iga päev.

Reflukshaiguse korral järgige reflukshaiguse ravirežiimi.

**Operatsioonijärgsed tüsistused**

Kui kirurgilise ravi järel tekib veritsus või hingamisraskus, siis kutsuge kiirabi või pöörduge lähimasse haiglasse.

**Kontaktandmed:**

Ida-Tallinna Keskhaigla KNK keskuse polikliinik 620 7024, 620 7027, 620 7336

KNK keskuse statsionaar arstid 606 7661 õed 606 7672

Valvehaigla: Põhja-Eesti Regionaalhaigla Mustamäe X-korpus, Tallinn, Sütiste tee 19

ITK932

Kinnitatud AS ITK ravikvaliteedi komisjoni 03.06.2020 otsusega (protokoll nr 5-20)